Forslag til RÅDETS FORORDNING om ændring af forordning (EF) nr. 1098/98 om indførelse af særlige midlertidige foranstaltninger for humle

(forelagt af Kommissionen)

BEGRUNDELSE

Dette forslag til ændring af Rådets forordning (EF) nr. 1098/98 tager sigte på at forlænge anvendelsen til 2004-høsten af bestemmelserne om de særlige midlertidige foranstaltninger (midlertidigt ophør og rydning) i humlesektoren.

Kommissionen er forpligtet til at forelægge Rådet en evalueringsrapport om samtlige bestemmelser vedrørende den fælles markedsordning inden den 31. december 2003. Rapporten vil blive ledsaget af forslag til en reform, som først skal træde i kraft fra 2005. Det er derfor i overgangsperioden nødvendigt at forlænge de særlige midlertidige foranstaltninger for et år.

Forslag til RÅDETS FORORDNING om ændring af forordning (EF) nr. 1098/98 om indførelse af særlige midlertidige foranstaltninger for humle

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1696/71 af 26. juli 1971 om den fælles markedsordning for humle [1], særlig artikel 16a,

[1] EFT L 175 af 4.8.1971, s. 1. Forordningen er senest ændret ved forordning (EF) nr. 1514/2001 (EFT L 201 af 26.7.2001, s. 8).

under henvisning til forslag fra Kommissionen [2], og

[2] EFT C [...] af [...], s. [...].

ud fra følgende betragtninger:

(1) I artikel 2, stk. 1, første afsnit, i Rådets forordning (EF) nr. 1098/98 [3] fastsættes kompensationen for humle omfattet af midlertidigt ophør eller endelig rydning i Fællesskabet for en seksårig periode fra 1998-høsten til 2003-høsten.

[3] EFT L 157 af 30.5.1998, s. 7. Forordningen er ændret ved forordning (EF) nr. 2151/2002 (EFT L 327 af 4.12.2002, s. 1).

(2) Anvendelsen af de særlige ophørs- eller rydningsforanstaltninger i den pågældende periode har gjort det muligt at mindske humlearealerne med 19% i forhold til referenceåret 1997.

(3) Den evalueringsrapport, som Kommissionen i henhold til artikel 18, stk. 2, i forordning (EØF) nr. 1696/71 skal forelægge Rådet senest den 31. december 2003, omfatter alle aspekter af den fælles markedsordning, herunder de særlige foranstaltninger. Denne evaluering kan ledsages af forslag. Det er i den forbindelse hensigtsmæssigt, at der bliver mulighed for en grundig debat om hele sektoren. For at en sådan debat kan finde sted, og da det kan konstateres, at det stadig er aktuelt at søge at skabe ligevægt på humlemarkedet, bør den periode, for hvilken kompensationen er fastsat, forlænges et år.

(4) Forordning (EF) nr. 1098/98 bør derfor ændres tilsvarende -

UDSTEDT FØLGENDE FORORDNING:

Artikel 1

I forordning (EF) nr. 1098/98 foretages følgende ændringer:

1) I artikel 2, stk. 1:

a) første afsnit, ændres udtrykket "2003-høsten" til udtrykket "2004-høsten"

b) andet afsnit, ændres udtrykket "2004-høsten" til udtrykket "2005-høsten".

2) I artikel 4, stk. 2, ændres udtrykket "2004-høsten" til udtrykket "2005-høsten".

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>